text: Cléomadès au roi Carmant 
   Manda par lettres d'amour tant, 
   [Et] d'amistiez et de salus, 
   Que il n'en i couvenoit plus. 
   Kan qu'il apartint mander 
   Li manda sans riens oublier. 
   Si fist Clarmondine autressi. 
   Son pere manda tout ainsi 
   Que sa besoigne estoit alée. 
   Conme sage et bien avisée, 
   Nule riens ne mist en oubli 
   De ce que à mant aferi. 
   Tout ainsi que mandoit son pere, 
   Mandoit ele aussi à sa mere, 
   Qui morte ert, mais pas n'el savoit, 
   Pour ce lettres li envéoit ; 
   Car, s'ele de sa mort seüst, 
   Moult grant meschief de cuer eüst.
  